இதுகுறித்து தி.மு.க செயல்தலைவர் மு.க. ஸ்டாலின் அவர்களிடமும், மார்க்சிஸ்ட் கம்யூனிஸ்ட் கட்சியின் மாநிலச் செயலாளர் ஜி.ராமகிருஷ்ணனிடமும் இதுபற்றிய எங்களுடைய கோரிக்கைகளை முன்வைத்திருக்கிறோம். இதுதவிர நாடாளுமன்ற உறுப்பினர் கனிமொழியிடமும் நாடாளுமன்றத்தில் கேள்விகளை எழுப்பும்படி கோரிக்கைகளை வைத்திருக்கிறோம். ஆர்.கே நகர் எம்.எல்.ஏ, டி.டி.வி தினகரனும் இப்போது கூடங்குளம் அணு உலையைப் பற்றி ஊடகங்கள் வாயிலாகக் கேள்வியெழுப்பி வருகிறார். ஆனால், தமிழகத்தில் ஆளும் அரசும், மத்திய அரசும் இதைப்பற்றி வாய்திறக்க மறுக்கிறது. கூடங்குளத்தில் ஏதாவது அசம்பாவிதம் ஏற்பட்டால் தென் தமிழகத்தில் எட்டு மாவட்டங்கள் முற்றிலும் காலியாகிவிடும். ஒகி புயலுக்கே இரண்டு வாரம் கழித்து தமிழக முதல்வர் எடப்பாடி கே.பழனிசாமி பார்வையிட வருகிறார். பிரதமர் மூன்று வாரங்கள் கழித்து வருகிறார், ஆய்வுக்குழு ஒரு மாதம் கழித்து வருகிறது. ஒரு புயலுக்கே இவ்வளவு சுணக்கமாக செயல்படுகிறார்கள். கூடங்குளம் அணு உலை விபத்து நிகழ்ந்தால் பார்வையிட நிச்சயமாக யாரும் வரமாட்டார்கள்" என்றார்.